ખાનપરિવારના મોભી ૬૨ વર્ષના મોહઝ્ઝીમ ખાને ‘મિડ-ડે’ને કહ્યું હતું કે ‘ગઈ કાલે વહેલી સવારે સાડાપાંચ વાગ્યાની નમાજ બાદ રોજાની રસમ પૂરી કરીને પરિવારના સભ્યો સૂઈ ગયા હતા. અચાનક ૬ વાગ્યાની આસપાસ આજુબાજુના લોકોએ બૂમાબૂમ કરી મૂકી કે આગ લગી હૈ, બાહર નિકલ આઓ; મેડિકલ મેં આગ લગી હૈ, ધુઆં નિકલ રહા હૈ. આ સાંભળીને મારો બીજા નંબરનો ૩૧ વર્ષનો દીકરો ઇમ્તિયાઝ ખાન મેડિકલ શૉપની ચાવી લઈને નીચે ઊતયોર્. તેને આગની ભયાનકતાનો ખ્યાલ નહોતો. તેણે દુકાન ખોલવાનો પ્રયત્ન કયોર્. દુકાનમાં ફટાકડાની જેમ કાચની દવાની બૉટલો ફૂટી રહી હતી. આસપાસના લોકો પોતાના ઘરમાંથી પાણી લાવીને નાખી રહ્યા હતા. હું પહેલા માળે હતો. હું બાજુના ઘરની ગૅલેરીમાં કૂદકો મારીને ગયો. મારો સૌથી નાનો દીકરો નિઝામ પણ બહાર નીકળવામાં સફળ થયો હતો. મેં ઘરમાં રહેલા બાકીના લોકોને બહાર આવવા બૂમો પાડી કે બાજુમાં આવો, હું તમને અહીંથી ખેંચી લઈશ. જોકે બહારના ભાગે મહોલ્લામાં બહુ દેકારો હતો અને આગના અવાજમાં મારો અવાજ દબાઈ ગયો. ૧૫ મિનિટમાં જ આગ અને ધુમાડાએ મારા ઘરને ભરડો લઈ લીધો હતો. આસપાસના લોકોએ ઘરમાં રહેલા લોકોને પોતાના જીવના જોખમે બહાર કાઢવાનું શરૂ કર્યું હતું. ફાયર-બ્રિગ્રેડને સવાછ વાગ્યે જાણ કરવામાં આવી હતી, પરંતુ ગીચ વસ્તીવાળા નાના સાંકડા રસ્તામાં એ પહોંચે એ પહેલાં જ મારા પરિવારના નવ જણ આગની લપેટમાં આવી ચૂક્યા હતા. અલ્લાએ મને આ ઉંમરે બીબી અને ફૂલ જેવાં નાનાં-નાનાં બચ્ચાંઓથી દૂર કરી નાખ્યો.’